8 Go anamisa melaetsa ka bonako go kotsi ka gonne mo dinageng tse dingwe tiro ya rona e thibetswe. Mo dinageng tseo, baganetsi ba ka nna ba anamisa dipego tse di diretsweng go re tshosa le go dira gore re se ka ra tshepana. Ka sekai, akanya ka se se neng sa direga kwa dinageng tse e neng e le karolo ya Soviet Union. Mapodise a mo sephiring a a bidiwang KGB a ne a anamisa tshedimosetso ya gore bakaulengwe bangwe ba ba eteletseng pele mo phuthegong ba tlhanogetse batho ba ga Jehofa. * Bakaulengwe ba le bantsi ba ile ba dumela pego eo ya maaka mme ba tlogela phuthego. Ruri seno se utlwisa botlhoko. Se se itumedisang ke gore bangwe ba bone ba ne ba boela mo phuthegong, le fa go ntse jalo, bangwe ba bone ga ba a ka ba boa. Kamano ya bone le Jehofa e ile ya senyega. (1 Tim. 1:19) Ke eng se se ka re thusang gore re se ka ra iphitlhela re le mo maemong ao? O se ka wa anamisa dipego tsa maaka kgotsa tse o sa tlhomamisegang gore di boammaaruri. O se ka wa dumela sengwe le sengwe fela se o se utlwang le se o se balang, go na le moo, tlhomamisa gore o na le dintlha ka botlalo.